Žitňanská, Lucia, ministerka spravodlivosti SR (2011-06-01):
Ďakujem pekne. Rada by som, pán predseda, vážené dámy, vážení páni, sa krátko vyjadrila. Nadviažem trošku na to, čo hovoril pán zastupujúci generálny prokurátor a prejdem vlastne aj k vystúpeniu pána poslanca Muránskeho. Opakovane musím povedať, že diskusia o tom, ako by mala vyzerať novelizácia právnej úpravy, ktorá sa týka prokuratúry, prebieha od začiatku. Ako som povedala, bola vytvorená, bola oslovená Generálna prokuratúra a vtedajší pán generálny prokurátor Trnka menoval tím, ktorý chodil na stretnutia na ministerstvo spravodlivosti pod vedením pána námestníka Košťála. A sedeli sme hodiny a diskutovali sme. Najskôr pracovnú verziu, ešte pred pripomienkovým konaním. A potom finálnu verziu. Opakujem, spolupráca a diskusia neznamená akceptovanie všetkých zmien. Tak, ako som povedala už vo svojom úvodnom vstupe, a tak opakujem aj teraz, že som veľmi rada, že tá diskusia pokračovala pred prvým čítaním, počas prvého čítania tohto návrhu zákona a v priebehu druhého čítania a bola zavŕšená po viacerých stretnutiach poslancov, ktorí formulovali tieto obavy. A bola zavŕšená tým, že sme spoločne skoncipovali balík pozmeňovacích návrhov. Musím povedať, že obavy zo zneužitia pozícií vo výberových komisiách, a teraz je to jedno, či výkonnej moci alebo zákonodarnej moci, ja nezdieľam z jedného dôvodu, a síce z toho, ako je nastavená právna úprava výberových konaní. Tak ako v zákone o súdoch, kde ten model sme zobrali zo zákona o súdoch, ktorý prešiel týmto parlamentom, hej, preto bola tá pôvodne navrhovaná právna úprava tak, ako bola navrhovaná. To znamená v takom zložení výberové komisie, ako boli navrhované. Áno, vývojom diskusie tie komisie dnes, pokiaľ prejdú pozmeňovacie návrhy ústavnoprávneho výboru, a ja očakávam, že prejdú, lebo to je dohoda koaličných poslancov, je to dohodnuté riešenie, nebude tam zástupca výkonnej moci, budú tam zástupcovia alebo nominanti zákonodarnej moci. Ale to kľúčové, podľa mňa, pri tých všetkých výberových konaniach, je tá miera otvorenosti. To znamená, budú zverejnené databázy ľudí, z ktorých sa budú kreovať výberové komisie. Výberové komisie bude menovať prokurátor, z tejto databázy ľudí, čiže konkrétnu výberovú komisiu si ovplyvní samotný generálny prokurátor a zverejní konkrétnu výberovú komisiu. To znamená budú vopred známe mená. Budú vopred známe životopisy kandidátov a ich motivačné listy a bude vopred známe, kedy sa výberové konanie bude uskutočňovať. Výberové konanie bude otvorené, to znamená budú sa môcť zúčastniť toho výberového konania ľudia a prísť sa naňho pozrieť a zápisnica z výberového konania bude zverejnená. Tam ja vidím záruku toho, že tieto konania budú, prípadné manipulácie, alebo zneužívanie v rámci týchto konaní bude limitované. Dnes sa výbery uskutočňujú za zatvorenými dverami. Áno, nominantmi prokuratúry, resp. generálneho prokurátora, za zatvorenými dverami. V čom vidím to zlé? Vidím v tom zlé to, že všetci máme deti, aj prokurátori majú deti, aj sudcovia majú deti, zhodou okolností chodia mnohí z nich na právnické fakulty, s garantovanou pozíciou a garantovaným platom ústavného činiteľa, pre mnohých z nich je to atraktívna pozícia. Všetci, ktorí máme deti, vieme, že pre svoje deti urobíme všetko, nemusím pokračovať ďalej. Preto je dôležité, aby tie konania boli transparentné. A preto ja hovorím, že v dnešnom uzatvorenom systéme výberových konaní existuje potenciál pre vnútornú korupciu. A preto tú otvorenosť vnímam ako garanciu toho, že sa zužuje priestor pre manipulácie. A ako bola tá diskusia otvorená, tak sme boli absolútne otvorení akýmkoľvek ďalším vylepšujúcim návrhom. Pán poslanec, keď prídete s lepším riešením, ako je to, ktoré je navrhnuté v ústavnoprávnom výbore, ja budem všetkými desiatimi za. Ale tvrdím, dnešné riešenie je zlé. Tvrdím, že naše riešenie, ktoré otvára, naozaj otvára výberové konania verejnej kontrole, výrazne zmenšuje priestor pre manipulácie. Okrem toho si dovolím tvrdiť, že politická moc je pod kontrolou a pod kontrolou volebného cyklu. Pokiaľ budú nominanti výkonnej alebo zákonodarnej moci túto rolu vykonávať zle, tak to spočíta volič tým parlamentným stranám, ktoré to týmto ľuďom tam dali. Čiže, paradoxne, dnes politická moc je pod väčšou kontrolou a hlavne skladá každé štyri roky účty, čo ani prokurátorská, ani sudcovská moc dnes nerobí. Tvrdím, že riešenie, ktoré sa našlo na ústavnoprávnom výbore, je riešením, ktoré posúva aj procesy výberov prokurátorov a vedúcich prokurátorov naozaj výrazne dopredu oproti dnešnému stavu. Neobávam sa toho, že po každej výmene vlády alebo parlamentu sa budú meniť pozície vedúcich prokurátorov. Skôr sa obávam toho, že dnes sú v pozíciách vedúcich prokurátorov ľudia, ktorí sú v nich 10, 12, 14 rokov a sú pánmi trestného konania v regióne. A to je podľa mňa dnes väčšie ohrozenie spravodlivosti ako návrh, ktorý predkladám. Ďakujem pekne.